Številka: 1100-76/2021/1

Datum: 19. 7. 2021

Na podlagi prvega odstavka 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19 in 203/20 – ZIUPOPDVE) in 2. točke prvega odstavka 68. člena v povezavi s tretjim odstavkom 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE)

**Republika Slovenija, Ministrstvo za javno upravo**, Tržaška cesta 21, 1000 Ljubljana,

objavlja prosto delovno mesto za določen čas,

**VIŠJI SVETOVALEC (šifra DM: 59167) v Direktoratu za stvarno premoženje, Sektorju za sistemsko urejanje, za določen čas do vrnitve začasno odsotne javne uslužbenke, s 6-mesečnim poskusnim delom.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 4 leta delovnih izkušenj,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti (prejšnjim) ali magistrsko izobrazbo (druga bolonjska stopnja).

Naloge delovnega mesta:

* organiziranje medsebojnega sodelovanja in usklajevanja notranjih organizacijskih enot in sodelovanja z drugimi organi,
* sodelovanje pri oblikovanju sistemskih rešitev in drugih najzahtevnejših gradiv,
* samostojna priprava zahtevnih analiz, razvojnih projektov, informacij, poročil in drugih zahtevnih gradiv,
* samostojno opravljanje drugih zahtevnejših nalog,
* urejanje osnovnih sredstev z delovnega področja sektorja,
* celovito upravljanje in razpolaganje s stvarnim premoženjem, ki preide v last Republike Slovenije na podlagi Zakona o dedovanju,
* sodelovanje v upravnih, pravdnih, nepravdnih, izvršilnih in stečajnih postopkih v zvezi s premoženjem, ki pride v last Republike Slovenije na podlagi Zakona o dedovanju in sodi v upravljanje Ministrstva za javno upravo in delovno področje sektorja,
* evidentiranje in ažuriranje vpisov stvarnega premoženja države v zemljiško knjigo, uradne evidence Geodetske uprave Republike Slovenije, centralno evidenco nepremičnin, druge uradne evidence in evidenco osnovnih sredstev,
* samostojno komuniciranje s strokovnimi delavci v organih državne uprave ter drugih državnih organih s področja dela sektorja,
* potrjevanje računov in finančnih odredb z delovnega področja sektorja v skladu s finančnimi predpisi,
* skrbništvo pogodb,
* priprava gradiv za državno odvetništvo v postopkih pred sodišči in drugimi državnimi organi s področja dela sektorja,
* sodelovanje v projektnih in delovnih skupinah ter komisijah,
* opravljanje drugih nalog po navodilu vodje.

Na navedenem delovnem mestu bo izbrani kandidat prvenstveno opravljal naloge s področja premoženja, pridobljenega na podlagi Zakona o dedovanju in sicer:

* sodelovanje z Državnim odvetništvom Republike Slovenije v upravnih zadevah, sodnih in drugih sporih, povezanih s stvarnim premoženjem;
* sodelovanje z drugimi državnimi organi, upravljavci državnega premoženja ter občinami v zadevah, povezanih s stvarnim premoženjem države;
* presoja ekonomske utemeljenosti prevzema premoženja iz naslova omejitve dedovanja na podlagi 128. člena Zakona o dedovanju;
* urejanje zemljiškoknjižnega stanja nepremičnin;
* urejanje vpisov nepremičnin v kataster stavb oziroma zemljiški kataster;
* urejanje vpisov nepremičnin v centralno evidenco nepremičnega premoženja;
* urejanje vpisov nepremičnin v evidenco, ki ureja materialno in finančno poslovanje.

Poleg navedenega med delovne naloge sodi tudi vse drugo ravnanje s stvarnim premoženjem države v upravljanju Ministrstva za javno upravo.

Prijava mora biti **obvezno oddana na predpisanem obrazcu**, ki je sestavni del javne objave in mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
3. pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* za namen postopka zaposlitve dovoljuje Ministrstvu za javno upravo pridobitev podatkov o izpolnjevanju pogojev za zasedbo delovnega mesta iz uradnih evidenc (če kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis, v katerem naj kandidat poleg formalne izobrazbe navede tudi druga znanja, sposobnosti in veščine, ki jih je pridobil.

Prednost pri izbiri bodo imeli kandidati z izobrazbo s področja pravnih ved.

Strokovna usposobljenost kandidatov se bo presojala na podlagi prijave in priložene dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Ministrstvo za javno upravo bo opravilo izbiro kandidata po predmetni objavi in z izbranim kandidatom sklenilo delovno razmerje za določen čas do vrnitve začasno odsotne javne uslužbenke, s polnim delovnim časom in 6-mesečnim poskusnim delom. Poskusno delo se lahko podaljša v primeru začasne odsotnosti z dela.

Izbrani kandidat bo delo opravljal na uradniškem delovnem mestu višji svetovalec brez imenovanja v naziv, pravice oziroma obveznosti pa se mu določijo glede na uradniški naziv višji svetovalec III.

Izbrani kandidat bo delo opravljal v prostorih Ministrstva za javno upravo na Tržaški cesti 21 v Ljubljani oziroma v drugih njegovih uradnih prostorih.

Kandidat vloži prijavo v pisni obliki (na priloženem obrazcu Vloga za zaposlitev), ki jo pošlje v zaprti ovojnici z označbo: »Za javno objavo za delovno mesto višji svetovalec (šifra DM: 59167) v Ministrstvu za javno upravo, Direktoratu za stvarno premoženje, Sektorju za sistemsko urejanje, št. 1100-76/2021« **na naslov**: Ministrstvo za javno upravo, Sekretariat, Služba za kadrovske zadeve, Tržaška cesta 21, 1000 Ljubljana, in sicer **v roku 14 dni po objavi**. Za pisno obliko prijave se šteje tudi elektronska oblika, poslana **na elektronski naslov**: gp.mju@gov.si, pri čemer veljavnost prijave ni pogojena z elektronskim podpisom.

Postopek javne objave bo zaključen po priznanju pravice od materinskega dopusta. Kandidati bodo o izbiri pisno obveščeni.

Informacije o izvedbi javne objave daje Azra Handanagić Junuzović, tel. št. 01/478 86 17, informacije o delovnem področju pa Lucija Srebernjak, tel. št. 01/478 16 60.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Boštjan Koritnik

minister